ສາຂາ ຄຸ້ມຄອງຫ້ອງການ
ຫຼັກສູດຊັ້ນສູງ 3 ປີ
ພາກວິຊາບໍລິຫານທຸລະກິດ, ວິທະຍາໄລເຕັກນິກປາກປ່າສັກ
ຄຸ້ມຄອງຫ້ອງການ ໝາຍເຖິງ ວຽກງານຕ່າງໆທີ່ກ່ຽວຂ້ອງກັບ ການຄຸ້ມຄອງ ແລະ ບໍລິຫານ ຫ້ອງການ ແລະ ບຸກຄະລາກອນ. ເນື່ອງຈາກການຄຸ້ມຄອງຫ້ອງການ ຈະເບິ່ງແຍງເລື່ອງການຈັດການຫ້ອງການ, ການວາງແຜນ, ການບໍລິຫານ ຊັບພະຍາກອນມະນຸດ ແລະ ຊັບພະຍາກອນອື່ນໆ ຂອງອົງກອນ ຈຶ່ງເຮັດໃຫ້ສາຂານີ້ ເປັນໜຶ່ງໃນປັດໄຈສໍາຄັນ ໃນການເຮັດໃຫ້ອົງກອນດໍາເນີນການຢ່າງເປັນລະບົບ ແລະ ເປັນໄປຕາມວັດຖຸປະສົງ ແລະ ເປົ້າໝາຍທີ່ວາງໄວ້.
ສາຂານີ້ ສຶກສາ ເນັ້ນໜັກຄວາມຮູ້ກ່ຽວກັບ ການບໍລິຫານຫ້ອງການ, ວຽກງານຕ່າງໆທີ່ຈໍາເປັນຂອງການຄຸ້ມຄອງຫ້ອງການ ແລະ ວຽກງານເລຂານຸການ, ຮຽນຮູ້ການວາງແຜນ, ສະຫຼຸບລາຍງານ ແລະ ການນໍາໃຊ້ຂໍ້ມູນຂ່າວສານ, ສຶກສາກ່ຽວກັບວິທີການ ແລະ ຮູບແບບໃນການພັດທະນາອົງກອນ, ການພັດທະນາຊັບພະຍາກອນມະນຸດ, ສຶກສາໜ້າທີ່ ແລະ ລັກສະນະ ໃນການເປັນຜູ້ບໍລິຫານອົງກອນ ຫຼື ຫ້ອງການໃດໜຶ່ງ ນັບຕັ້ງແຕ່ລະດັບຂັ້ນຕົ້ນຂຶ້ນໄປ.
ວິທີການໃນການສຶກສາ ປະກອບມີທັງການບັນລະຍາຍທາງດ້ານພາກທິດສະດີ ແລະ ມີການປະຕິບັດຕົວຈິງ. ມີການສົນທະນາ, ຈັດກິດຈະກໍາພາຍໃນຫ້ອງຮຽນ ແລະ ຂຽນບົດສຶກສາໂຄງການ. ໃນພາກປະຕິບັດຕົວຈິງ ນັກສຶກສາຈະໄດ້ ລົງຝຶກງານໂດຍສຶກສາ ວຽກງານຕົວຈິງຂອງວຽກງານຍ່ອຍຂອງພະແນກຄຸ້ມຄອງ ແລະ ບໍລິຫານຫ້ອງການ ຢູ່ຕາມບັນດາຫ້ອງການ ທັງພາກລັດ ແລະ ເອກະຊົນ.
ນັກສຶກສາທີ່ຮຽນສາຂານີ້ຄວນມີ
ຄວາມຮູ້ພື້ນຖານ ດ້ານພາສາຕ່າງປະເທດ ແລະ ຄອມພິວເຕີພື້ນຖານ ຍິ່ງເປັນການດີ; ມີຄວາມມັກ ແລະ ສົນໃຈ ກ່ຽວກັບ ການວາງແຜນ, ວຽກເອກະສານ, ຫ້ອງການ, ການບໍລິຫານບຸກຄະລາກອນ ແລະ ມີແນວຄິດຢາກເປັນຜູ້ບໍລິຫານ; ເປັນຄົນຮອບຄອບ, ໃສ່ໃຈໃນລາຍລະອຽດ; ມີທັກສະໃນການປາກເວົ້າ ແລະ ມີມະນຸດສໍາພັນດີ.
ຄວາມສາມາດຫຼັງຈາກຈົບການສຶກສາ
ຮູ້ຈັກບັນທຶກ ແລະ ສາມາດສະຫຼຸບແຜນງານ; ມີທັກສະໃນການເວົ້າຈາ, ມອບໝາຍວຽກ ແລະ ມະນຸດສໍາພັນໃນການຕິດຕໍ່ປະສານງານ, ຮູ້ການນໍາໃຊ້ອຸປະກອນ ແລະ ເຄື່ອງມືໃນຫ້ອງການ; ມີຄວາມຮູ້ຕ່າງໆກ່ຽວກັບການບໍລິຫານ, ຈັດການຫ້ອງການ, ພັດທະນາອົງກອນ ແລະ ຄຸ້ມຄອງບຸກຄະລາກອນ, ແລະ ມີທັກສະໃນການວາງແຜນກ່ຽວກັບຫ້ອງການ.
ທາງເລືອກໃນການປະກອບອາຊີບ
ພາຍຫຼັງຮຽນຈົບ, ນັກສຶກສາ ສາມາດປະກອບອາຊີບ ເປັນ ເລຂານຸການ, ວຽກງານຈັດຕັ້ງຂອງຫ້ອງການ (ບໍລິຫານບຸກຄະລາກອນ) ແລະ ວຽກງານຕ່າງໆທີ່ກ່ຽວຂ້ອງກັບຝ່າຍບໍລິຫານຄຸ້ມຄອງຫ້ອງການ ຢູ່ທັງພາກລັດ, ເອກະຊົນ ແລະ ອົງການຈັດຕັ້ງສາກົນ.